Uhuru aingilie kati kulainisha Nairobi
Language: Swahili | Genre: News

UHURU AINGILIE KATI KULAINISHA NAIROBI 
Rais                                  Kenyatta anapaswa kuingilia kati ili kuokoa kaunti ya Nairobi ambayo imegubikwa na matatizo chungu nzima ya uongozi baada ya uamuzi wa korti kumzuia Gavana Mike Sonko aingie ofisini. Kitaalamu, kaunti haiwezi kuendeleza shughuli zake kwa sababu haina gavana na naibu wake. Haya ni matokeo ya Sonko kutoteua naibu wake kwa karibu miaka miwili tangu kuondoka kwa Polycarp Igathe. 
                                  Kifungu cha 192 (1) cha Katiba kinampa Rais mamlaka ya kusimamisha serikali ya kaunti kwa misingi ifuatayo. Moja, dharura inayotokana na mzozo au mgogoro wa kiusimamizi; na pili, katika hali nyingine yoyote ya kipekee. Hii inatumika kwa hali ya sasa kwa sababu hali ni ya kipekee na pia kuna mzozo wa kiusimamizi. Katiba haikuwahi kutarajia hali ambayo kaunti ingefanya kazi bila naibu gavana. Labda marekebisho ya katiba yanahitajika ili kuwe na mwangaza wa dhahiri kuhusu kadhia sawa na inayoonekana katika kaunti ya Nairobi. 
                                  Ilitarajiwa kwamba magavana wangekuwa waadilifu na waaminifu wanapofanya kazi yao wakizingatia sheria kwa ukamilifu wakiwahudumia wakazi katika kaunti. Hali inayomkabili Sonko ni tofauti kiasi. Amekiuka vipengee kadhaa vya kisheria ndio maana sasa ni muhimu Rais Kenyatta aingilie kati mzozo huu na kuutatua mara moja. Sonko ndiye anayehusika na fujo katika mji na ni wazi kuwa alionekana kama anayeweza kuendesha shughuli za jiji kuu bila msaidizi wake. 
                                  Mashtaka yanayomkabili Gavana Sonko yataleta mgogoro wa utawala jijini na kama ilivyo kwa Gavana Waititu, katika kaunti ya Kiambu, Gavana Kasaine wa Samburu na kadhalika. Tofauti na Nairobi, Naibu Gavana wa Kaunti ya Kiambu, Bw Nyoro anaende lea kuendesha shughuli za Kiambu. 
                                  Yaonekana Sonko alikuwa na nia ya kuleta utata katika usimamizi wa kaunti ya Nairobi kisha ionekane kwamba yeye ndiye "kusema.' Ukweli ni kuwa tunahitajiana katika kulisukuma gurudumu hili la maisha. Kidole kimoja hakivunji chawa. 
                                  Palipofikia sasa itakuwa busara Rais aunde jopo la kuendesha shughuli za jiji ili wakazi wapate huduma kama wananchi katika kaunti nyinginezo.